DECIZIA COMISIEI
din 11 august 2008
de modificare a apendicelui la anexa VI la Actul de aderare a Bulgariei și a României în ceea ce privește anumite unități de prelucrare a laptelui din Bulgaria
[notificată cu numărul C(2008) 4269]
(Text cu relevanță pentru SEE)
(2008/672/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Actul de aderare a Bulgariei și a României, în special anexa VI capitolul 4 secțiunea B litera (f) primul paragraf,
întrucât:
(1)
Prin Actul de aderare a Bulgariei și a României, Bulgariei i-au fost acordate perioade de tranziție pentru a li se permite anumitor unități de prelucrare a laptelui să se conformeze cerințelor Regulamentului (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (1).
(2)
Apendicele la anexa VI la Actul de aderare a fost modificat prin Deciziile 2007/26/CE (2), 2007/689/CE (3), 2008/209/CE (4), 2008/331/CE (5) și 2008/547/CE (6) ale Comisiei. Bulgaria a oferit garanții conform cărora cinci unități de prelucrare a laptelui și-au încheiat procesul de modernizare și respectă în prezent pe deplin cerințele legislației comunitare. Unităților respective le este permis să primească și să prelucreze lapte crud neconform și ar trebui, prin urmare, să fie adăugate la lista din capitolul I al apendicelui la anexa VI.
(3)
O unitate de prelucrare a laptelui care se află, în prezent, pe lista unităților conforme va primi și prelucra lapte crud conform și neconform pe două linii de producție separate. Prin urmare, unitatea respectivă ar trebui să fie adăugată la lista din capitolul II. O altă unitate de prelucrare a laptelui care se află, în prezent, pe lista din capitolul II va primi și va prelucra numai lapte conform. În consecință, unitatea respectivă ar trebui să fie eliminată din capitolul II din apendicele la anexa VI.
(4)
Prin urmare, apendicele la anexa VI la Actul de aderare a Bulgariei și a României ar trebui modificat în consecință.
(5)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Apendicele la anexa VI la Actul de aderare a Bulgariei și a României se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 11 august 2008.